মাদক মিশ্রিত পানীয় খাইয়ে তুলে নিয়ে গিয়ে উচ্চ মাধ্যমিক পরীক্ষার্থী এক কিশোরীকে ধর্ষণ করল গ্রামেরই যুবক। আর সেই অভিযোগ জানাতে গিয়ে থানায় গিয়ে আর এক দফা হয়রানির শিকার হল নির্যাতিতার পরিবার। ঘটনাটি ঘটেছে পশ্চিম মেদিনীপুরের কেশিয়াড়ি থানা এলেকায়। 
পশ্চিম মেদিনীপুরের কেশিয়াড়ি থানা এলাকার মহাবীরা গ্রামের বাসিন্দা ওই কিশোরী শুক্রবার গ্রামের মন্দিরে পুজো দিতে গিয়েছিল। অভিযোগ, বেলদা কলেজের পড়ুয়া প্রতিবেশী যুবক অঞ্জন দোলুই ফোন করে তাকে মেসে ডাকে। মেয়েটির অভিযোগ, অঞ্জন দোলুই তাকে প্রথমে ঠান্ডা পানীয় খেতে দেয়। তার পরেই সে অজ্ঞান হয়ে যায়। জ্ঞান ফিরলে সে দেখে, গাড়িতে করে তাকে দিঘার দিকে নিয়ে যাওয়া হচ্ছে। আপত্তি জানালে তাকে অভিযুক্ত যুবক হুমকি দেয়। পরে দিঘার একটি হোটেলে নিয়ে গিয়ে শারীরিক ও মানসিক নির্যাতনের পাশাপাশি একাধিকবার ধর্ষণও করা হয়েছে বলে কিশোরীর অভিযোগ। 
তার বয়ান অনুযায়ী, শনিবার তাকে বেলদাতে এনে ছেড়ে দেয় ওই যুবক। এদিকে মেয়ের খোঁজ শুরু করেছিল তার পরিবার৷ পরে মেয়ে বাড়িতে ফিরে সব জানালে নির্যাতিতা-সহ পরিবারের লোকজন কেশিয়াড়ি থানায় ওই যুবকের বিরুদ্ধে অভিযোগ জানাতে যায়৷ অভিযোগ না নিয়ে থানায় তাঁদের সারা রাত বসিয়ে রাখা হয় বলে দাবি করেছে নির্যাতিতার পরিবার। 
থানার এই অসহযোগিতায় হতবাক নির্যাতিতার পরিবার। এমনকী, নির্যাতিতার ডাক্তারী পরীক্ষা না করিয়ে তাকে বাড়ি পাঠিয়ে দেওয়ার অভিযোগ ওঠে। ঘটনার সঠিক বিচারের আশায় রয়েছে নির্যাতিতার পরিবার।